### NN 77/2025 (7.5.2025.), Naredba o mjerama sprječavanja pojave i ranog otkrivanja slinavke i šapa te kuge malih preživača u Republici Hrvatskoj

MINISTARSTVO POLJOPRIVREDE, ŠUMARSTVA I RIBARSTVA

1013

Na temelju članka 7. stavka 6. Zakona o zdravlju životinja (»Narodne novine«, br. 152/22 i 154/22), ministar poljoprivrede, šumarstva i ribarstva donosi

NAREDBU

O MJERAMA SPRJEČAVANJA POJAVE I RANOG OTKRIVANJA SLINAVKE I ŠAPA TE KUGE MALIH PREŽIVAČA U REPUBLICI HRVATSKOJ

Naređene mjere

Članak 1.

(1) Radi sprječavanja unosa slinavke i šapa na područje Repub­like Hrvatske i dok traje opasnost, subjekti odgovorni za pošiljke živih životinja prijemljivih na slinavku i šap (u daljnjem tekstu: prijemljive životinje) držanih prije otpreme na području država Mađarske i Slovačke izvan zona ograničenja, dužni su u svrhu njihovog ulaska u Republiku Hrvatsku osigurati:

– da se prevoze samo klinički zdrave životinje

– da za sve životinje iz pošiljke imaju dokaz o negativnom rezultatu testiranja na virus slinavke i šapa (molekularna pretraga (PCR) i serološka pretraga (ELISA)) koji nije stariji od 72 sata

– da se životinje prevoze cestovnim vozilima isključivo izravno iz objekta podrijetla na odredište u Republici Hrvatskoj

– da se provoz kroz Mađarsku i Slovačku odvija samo glavnim prometnicama izvan zona ograničenja u Mađarskoj i Slovačkoj, u skladu s nacionalnim mjerama uvedenim u tim državama

– da u Republiku Hrvatsku ulaze isključivo na ulaznim točkama određenim ovom Naredbom

– da se životinje otpremaju izravno, bez zaustavljanja do odredišnog objekta za držanje, klaonice ili izlazne točke

– da se nakon istovara životinja provede čišćenje, pranje i dezinfekcija vozila na mjestu odredišta ili iznimno, što je moguće bliže mjestu odredišta, o čemu vozači moraju posjedovati službenu potvrdu te istu predočiti na zahtjev službenih osoba iz članka 5. stavaka 1. ove Naredbe

– da se vozila nakon istovara životinja te čišćenja, pranja i dezinfekcije prilikom povratka u zemlju podrijetla ne zaustavljaju na drugim objektima za držanje ili okupljanje životinja niti klaonicama u Republici Hrvatskoj.

(2) Subjekti odgovorni za objekte na koje se dopremaju životinje iz stavka 1. ovoga članka dužni su osigurati:

– da na objektu na kojeg se dopremaju životinje iz ovoga članka nema držanih životinja

– da se životinje iz odredišnog objekta ne premještaju u razdoblju od 14 dana od dopreme

– ako je mjesto odredišta klaonica:

a) obavezan je klinički pregled životinja pri istovaru od strane ovlaštenog veterinara delegiranog tijela

b) u depou klaonice ne smije biti drugih životinja

c) životinje se moraju klati odvojeno od ostalih životinja i

d) klaonica se nakon klanja životinja mora oprati, očistiti i dezinficirati.

(3) Provoz kroz Mađarsku i Slovačku pošiljaka prijemljivih životinja s odredištem ili u provozu kroz Republiku Hrvatsku, moguć je samo glavnim prometnicama izvan zona ograničenja u Mađarskoj i Slovačkoj, u skladu s nacionalnim mjerama uvedenim u tim državama.

(4) Ulazak cestovnih vozila u Republiku Hrvatsku dozvoljen je do 15. svibnja 2025. godine na bivšim graničnim prijelazima s državom Mađarskom: Goričan i Duboševica uz obaveznu provedbu dezinfekcije, za:

– cestovna vozila kojima se prevoze pošiljke prijemljivih životinja koja su bila u provozu kroz države Mađarsku i Slovačku

– cestovna vozila kojima se prevoze prijemljive životinje držane prije otpreme na području država Mađarske i Slovačke izvan zona ograničenja

– cestovna vozila kojima se prevozi sirovo mlijeko podrijetlom iz Mađarske i Slovačke.

(5) Od 16. svibnja 2025. godine ulazak cestovnih vozila iz stavka 4. ovoga članka dozvoljen je isključivo na bivšem graničnom prijelazu Goričan uz obaveznu provedbu dezinfekcije.

(6) Dezinfekcija cestovnih vozila za prijevoz prijemljivih životinja i cestovnih vozila kojima se prevozi sirovo mlijeko provodi se na kontrolnim točkama smještenim na bivšim graničnim prijelazima iz stavaka 4. i 5. ovoga članka od strane operativnih jedinica Oružanih snaga Republike Hrvatske i Ravnateljstva civilne zaštite Ministarstva unutarnjih poslova uz prisustvo ovlaštenog veterinara.

(7) O provedenoj dezinfekciji iz stavka 6. ovoga članka, ovlašteni veterinar izdaje potvrdu iz Priloga I. ove Naredbe koja mora pratiti predmetnu pošiljku u prometu kroz Republiku Hrvatsku.

(8) Dezinfekcija iz stavka 6. ovoga članka vrijedi za vrijeme kretanja pošiljke kroz Republiku Hrvatsku do njezinog izlaska iz Republike Hrvatske ili do mjesta odredišta u Republici Hrvatskoj, a potvrda iz Priloga I. ove Naredbe pohranjuje se u evidenciju na odredištu.

(9) Prazna cestovna vozila za prijevoz prijemljivih životinja te prazna cestovna vozila kojima se prevozi sirovo mlijeko moraju biti očišćena, oprana i dezinficirana prije ulaska u Republiku Hrvatsku o čemu vozači moraju posjedovati službenu potvrdu te istu predočiti na zahtjev službenih osoba iz članka 5. stavka 1. ove Naredbe.

(10) Sirovo mlijeko podrijetlom iz Mađarske i Slovačke na mjestu odredišta obavezno se mora podvrgnuti nekom od postupaka prerade iz Priloga VII. Delegirane uredbe (EU) 2020/687.

Članak 2.

(1) Pošiljke životinja iz članka 1. ove Naredbe te pošiljke ovaca i koza podrijetlom iz Rumunjske, Bugarske ili Grčke zbog potvrde bolesti kuge malih preživača, obvezno podliježu dokumentacijskom, identifikacijskom i fizičkom pregledu na odredištu od strane ovlaštenog veterinara nadležnog delegiranog tijela.

(2) Na objektima odredišta, osim odobrenih objekata za klanje, određuje se minimalno razdoblje praćenja:

– za pošiljke prijemljivih životinja iz članka 1. ove Naredbe najmanje 14 dana

– za pošiljke ovaca i koza iz Rumunjske, Bugarske ili Grčke najmanje 21 dan.

(3) Iznimno od stavka 2. ovoga članka, ako se radi o pošiljkama ovaca i koza iz Rumunjske, Bugarske ili Grčke i ako je odredišni objekt u Republici Hrvatskoj odobreni objekt za operacije okupljanja ovaca i koza iz kojeg se iste životinje otpremaju na druge objekte za držanje životinja u Republici Hrvatskoj, razdoblje praćenja od 21 dan određuje se na tim odredišnim objektima za držanje životinja.

(4) Ovlašteni veterinar nadležnog delegiranog tijela dužan je pregled iz stavka 1. ovoga članka provesti odmah po dopremi, a najkasnije sljedećeg dana od dopreme, pri čemu se podaci o provedenom pregledu upisuju u treći dio TRACES certifikata te obavijestiti nadležnog veterinarskog inspektora i Središnji ured Državnog inspektorata na adresu e-pošte: veterinarstvo@dirh.hr elektroničkim putem na obrascu iz Priloga II. ove Naredbe.

(5) Ako ovlašteni veterinar nadležnog delegiranog tijela tijekom pregleda uoči nesukladnosti dužan je o tome odmah obavijestiti nadležnog veterinarskog inspektora, u svrhu žurnog nadzora odredišnog objekta.

(6) Ako prilikom pregleda nisu uočene nesukladnosti po pitanju certifikata i odnosne pošiljke, nadležni veterinarski inspektor u bazi podataka VETIs unosi podatak o zabrani premještanja svih prijemljivih životinja na objektu u trajanju od 14 dana odnosno 21 dan, u skladu sa stavkom 2. ovoga članka, uz naznaku »Naredba – bolest kategorije A«, osim za objekte iz stavka 3. ovoga članka.

(7) Trajanje razdoblja praćenja nadležni veterinarski inspektor može produžiti u slučaju utvrđenih nesukladnosti, a obavezno u svim slučajevima sumnje na bolest dok se sumnja ne otkloni.

(8) Ovisno o rezultatima pregleda iz stavka 1. ovoga članka, u slučajevima sumnje na bolest te nadzora provedenog u skladu sa stavkom 5. ovoga članka, nadležni veterinarski inspektor donosi odluku o daljnjem postupanju, provedbi kliničkog pregleda, laboratorijskog pretraživanja, trajanju razdoblja praćenja te poduzimanju drugih mjera u svrhu sprječavanja širenja bolesti, o čemu obavještava Središnji ured Državnog inspektorata elektroničkim putem na e-adresu: veterinarstvo@dirh.hr.

(9) Ukidanje zabrane premještanja na objektima na kojima je zabrana uvedena zbog dopreme prijemljivih životinja iz članka 1. ove Naredbe moguće je tek nakon zadovoljavajućeg kliničkog pregleda na broju prijemljivih životinja određenom prema tablici prevalencije za 10 % prevalenciju od strane ovlaštenog veterinara nadležne veterinarske organizacije, provedenog najranije na posljednji dan zabrane premještanja.

Članak 3.

Radi sprječavanja pojave slinavke i šapa i kuge malih preživača i njihovog ranog otkrivanja, na cijelom području Republike Hrvatske naređuju se sljedeće mjere:

1. subjekti odgovorni za objekte na kojima se drže prijemljive životinje vrsta govedo, ovca, koza, svinja te drugi papkari (u daljnjem tekstu: prijemljive životinje) dužni su provoditi sljedeće mjere biosigurnosti sa svrhom sprječavanja unosa i širenja bolesti:

− kontrolirani ulaz na objekt i izlaz iz objekta za ljude i vozila

− provedba dezinfekcije ljudi i vozila pri ulasku i izlasku iz objekta

− preporučeno je odvojeno držanje novouvedenih životinja najmanje 14 dana, a za ovce i koze 21 dan, od ostalih životinja na objektu

− provođenje redovitog čišćenja, pranja i dezinfekcije vozila, pribora, predmeta i nastambi u skladu s tehnološkim zahtjevima, korištenjem odobrenog dezinficijensa u propisanoj koncentraciji

− upotreba posebne odjeće i obuće ili korištenje jednokratne odjeće i obuće koja se nakon uporabe neškodljivo uklanja

− pri svakom ulazu i izlazu iz nastambi sa životinjama provođenje dezinfekcije ruku i obuće

− onemogućavanje kontakta prijemljivih životinja s drugim životinjama na objektu

− provođenje deratizacije i dezinsekcije objekta u skladu s tehnološkim zahtjevima

− propisano zbrinjavanje krutoga gnoja, gnojevke i otpadnih voda nastalih na objektu

− skladištenje stelje i hrane za životinje na način da se onemogući kontaminacija

2. subjekti koji prevoze prijemljive životinje dužni su prijevozna sredstva prije i nakon korištenja očistiti, oprati te provesti dezinfekciju, a o provedenoj dezinfekciji moraju posjedovati službenu potvrdu te istu predočiti na zahtjev službenih osoba

3. subjekti koji drže prijemljive životinje dužni su prijaviti ovlaštenom veterinaru nadležne veterinarske organizacije svaku pojavu znakova bolesti, uginuća i pobačaja, izolirati bolesnu ili uginulu životinju te poduzeti sve druge potrebne mjere u svrhu sprječavanja širenja bolesti na ostale životinje i objekte

4. pri svakom pregledu prijemljivih životinja koje pokazuju znakove bolesti koje upućuju na slinavku i šap ili kugu malih preživača, a radi isključivanja istih, ovlašteni veterinar nadležne veterinarske organizacije dužan je provesti detaljan klinički pregled s termometriranjem, uključujući i preglede sluznica usta i nosa, papaka i međupapčanog prostora, kada je primjenjivo i vimena te uzeti odgovarajuće uzorke i prijaviti sumnju na bolest

5. osim kliničkog pregleda i uzorkovanja bolesnih životinja iz točke 4. ovoga članka, na objektu je potrebno pregledati i uzorkovati određeni broj naizgled zdravih prijemljivih životinja određen prema Tablici prevalencije iz Priloga III. ove Naredbe za 10 % prevalenciju, a naizgled zdrave prijemljive životinje odabiru se nasumično na način da se ravnomjerno odaberu sve kategorije životinja iz svih nastambi ili boksova na objektu

6. ovlašteni veterinari obvezni su svaki klinički pregled proveden u skladu s točkama 4. i 5. ovoga članka te s člankom 2. stavkom 8. ove Naredbe evidentirati u aplikaciji VETIs

7. lovoovlaštenici su obvezni osigurati da se o svakoj pronađenoj uginuloj ili odstrijeljenoj bolesnoj divljoj životinji iz porodice papkara obavijesti ovlaštena veterinarska organizacija, u svrhu uzorkovanja i laboratorijskog pretraživanja na slinavku i šap i/ili kugu malih preživača.

Troškovi

Članak 4.

Troškovi provedbe mjera određenih ovom Naredbom podmiruju se iz državnog proračuna, osim troškova:

– kliničkog pregleda iz članka 1. stavka 2., podstavka 3. točke a) i dokumentacijskog, identifikacijskog i fizičkog pregleda iz članka 2. stavka 1. ove Naredbe, koji se podmiruju u skladu s Pravilnikom o pristojbama i naknadama za financiranje provedbe službenih kontrola i drugih službenih aktivnosti (»Narodne novine« br. 123/22, 38/23, 107/24 i 128/24)

– provedbe uzorkovanja i laboratorijskog pretraživanja na virus slinavke i šapa iz članka 1. stavka 1. podstavka 2. ove Naredbe

– provedbe čišćenja, pranja i dezinfekcija vozila na mjestu odredišta iz članka 1. stavka 1. podstavka 7. ove Naredbe

– provedbe kliničkog pregleda iz članka 2. stavka 9. ove Naredbe i

– provedbe mjera biosigurnosti iz članka 3. točaka 1. i 2. ove Naredbe,

koje podmiruje subjekt.

Provedba nadzora i kontrola

Članak 5.

(1) Zaustavljanje vozila i utvrđivanje sadržaja pošiljke nad kojom je potrebno provesti naređene mjere pri ulasku i kretanju u/kroz Republiku Hrvatsku provode policijski i carinski službenici, a daljnji nadzor i kontrolu nad pošiljkama provodi nadležna inspekcija Državnog inspektorata.

(2) Za određivanje mjera kontrole i daljnje postupanje pri utvrđivanju nesukladnih pošiljaka nadležna je veterinarska inspekcija Državnog inspektorata.

(3) O rezultatima nadzora i kontrola određenih ovom Naredbom te utvrđenim nesukladnostima, Državni inspektorat dostavlja Upravi za veterinarstvo i sigurnost hrane Ministarstva poljoprivrede, šumarstva i ribarstva:

– mjesečna izvješća, najkasnije do kraja tekućeg mjeseca za prethodni mjesec

– godišnje izvješće, najkasnije do kraja veljače tekuće godine za prethodnu godinu.

Prilozi

Članak 6.

(1) Potvrda iz članka 1. stavka 7. ove Naredbe tiskana je u Prilogu I. ove Naredbe i čini njezin sastavni dio.

(2) Obrazac iz članka 2. stavka 4. ove Naredbe tiskan je u Prilogu II. ove Naredbe i čini njezin sastavni dio.

(3) Tablica prevalencije iz članka 3. točke 5. ove Naredbe tiskana je u Prilogu III. ove Naredbe i čini njezin sastavni dio.

Izmjena naređenih mjera i njihova primjena u prijelaznom razdoblju

Članak 7.

(1) Mjere određene ovom Naredbom podliježu izmjeni ovisno o procijenjenom riziku te ostaju na snazi sve dok traje opasnost od unosa virusa slinavke i šapa i kuge malih preživača na područje Republike Hrvatske.

(2) Na objektima na kojima su zabrane premještanja u tijeku, postupak se provodi u skladu s odredbama Naredbe o mjerama sprječavanja pojave i ranog otkrivanja slinavke i šapa i kuge malih preživača u Republici Hrvatskoj (»Narodne novine« br. 58/25), Naredbe o mjerama sprječavanja pojave i ranog otkrivanja slinavke i šapa te kuge malih preživača u Republici Hrvatskoj (Narodne novine br. 66/25) te Naredbe o mjerama sprječavanja pojave i ranog otkrivanja slinavke i šapa te kuge malih preživača u Republici Hrvatskoj (»Narodne novine« br. 69/25 i 71/25) do isteka razdoblja praćenja te, kada je primjenjivo, u skladu s mjerama određenim od strane nadležnog veterinarskog inspektora.

Članak 8.

Danom stupanja na snagu ove Naredbe prestaje važiti Naredba o mjerama sprječavanja pojave i ranog otkrivanja slinavke i šapa te kuge malih preživača u Republici Hrvatskoj (»Narodne novine« br. 69/25 i 71/25).

Stupanje na snagu

Članak 9.

Ova Naredba stupa na snagu sljedećeg dana od dana objave u »Narodnim novinama«.

Klasa: 011-01/25-01/26
 Urbroj: 525-09/557-25-18
 Zagreb, 5. svibnja 2025.

Potpredsjednik Vlade
 i ministar
 David Vlajčić, v. r.

PRILOG I.

![](/files/_web/sluzbeni-dio/2025/133309/images/13972.jpg)

REPUBLIKA HRVATSKA
 MINISTARSTVO POLJOPRIVREDE,
 ŠUMARSTVA I RIBARSTVA

Serija I №

POTVRDA
 O PROVEDENOJ DEZINFEKCIJI NA ULASKU
 U REPUBLIKU HRVATSKU

Vrsta cestovnog vozila (zaokružiti):

– KAMION ZA PRIJEVOZ ŽIVIH ŽIVOTINJA

– CISTERNA

– HLADNJAČA

– OSTALO

Registracijske oznake vozila (i prikolice kada je primjenjivo):

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum dezinfekcije: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto odredišta: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potvrdu o provedenoj dezinfekciji izdaje (potpis, pečat):

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto izdavanja \_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Narodne novine d.d., Zagreb  Oznaka za narudžbu: | Izdaje Ministarstvo poljoprivrede, šumarstva i ribarstva Republike Hrvatske –   Uprava za veterinarstvo i sigurnost hrane |

PRILOG II.

OBRAZAC
 O PROVEDENOM DOKUMENTACIJSKOM, IDENTIFIKACIJSKOM I FIZIČKOM PREGLEDU POŠILJKE PRIJEMLJIVIH ŽIVOTINJA

Referentni broj certifikata: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jedinstveni registracijski broj odredišnog objekta: \_\_\_\_\_\_\_\_\_\_\_\_\_\_

Broj potvrde o dezinfekciji (kada je primjenjivo): \_\_\_\_\_\_\_\_\_\_\_\_\_

Datum prispijeća pošiljke (dopreme): \_\_\_\_\_\_\_\_\_\_\_\_\_\_\_\_\_\_\_\_\_\_

Broj, vrsta i kategorija životinja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum pregleda: \_\_\_\_\_\_\_\_\_\_\_\_\_\_\_

Rezultat pregleda (zaokružiti):

|  |  |
| --- | --- |
| SUKLADNO | NESUKLADNO\* |

\*Opisati utvrđene nesukladnosti: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jedinstveni registracijski broj daljnjih odredišnih objekata (članak 2. stavak 2. Naredbe): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ime i prezime nadležnog ovlaštenog veterinara delegiranog tijela koji je proveo pregled: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Naziv delegiranog tijela:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis i pečat

PRILOG III.

TABLICA PREVALENCIJE

|  |  |  |  |  |  |  |
| --- | --- | --- | --- | --- | --- | --- |
| Broj životinja na objektu | Prevalencija | | | | | |
| 2 % | 5% | 10% | 20% | 25% | 30% |
| < 10 | sve | sve | sve | sve | sve | sve |
| 10 | 10 | 10 | 10 | 8 | 7 | 6 |
| 20 | 20 | 19 | 16 | 10 | 8 | 7 |
| 30 | 30 | 26 | 19 | 11 | 9 | 8 |
| 40 | 40 | 31 | 21 | 12 | 10 | 8 |
| 50 | 48 | 35 | 22 | 12 | 10 | 8 |
| 60 | 55 | 38 | 23 | 12 | 10 | 8 |
| 70 | 62 | 40 | 24 | 13 | 10 | 8 |
| 80 | 68 | 42 | 24 | 13 | 10 | 8 |
| 90 | 73 | 43 | 25 | 13 | 10 | 8 |
| 100 | 78 | 45 | 25 | 13 | 10 | 9 |
| 120 | 86 | 47 | 26 | 13 | 10 | 9 |
| 140 | 92 | 48 | 26 | 13 | 11 | 9 |
| 160 | 97 | 49 | 27 | 13 | 11 | 9 |
| 180 | 101 | 50 | 27 | 13 | 11 | 9 |
| 200 | 105 | 51 | 27 | 13 | 11 | 9 |
| 250 | 112 | 53 | 27 | 14 | 11 | 9 |
| 300 | 117 | 54 | 28 | 14 | 11 | 9 |
| 350 | 121 | 54 | 28 | 14 | 11 | 9 |
| 400 | 124 | 55 | 28 | 14 | 11 | 9 |
| 450 | 127 | 55 | 28 | 14 | 11 | 9 |
| 500 | 129 | 56 | 28 | 14 | 11 | 9 |
| 600 | 132 | 56 | 28 | 14 | 11 | 9 |
| 700 | 134 | 57 | 28 | 14 | 11 | 9 |
| 800 | 136 | 57 | 28 | 14 | 11 | 9 |
| 900 | 137 | 57 | 28 | 14 | 11 | 9 |
| 1000 | 138 | 57 | 29 | 14 | 11 | 9 |
| 1200 | 140 | 57 | 29 | 14 | 11 | 9 |
| 1400 | 141 | 58 | 29 | 14 | 11 | 9 |
| 1600 | 142 | 58 | 29 | 14 | 11 | 9 |
| 1800 | 143 | 58 | 29 | 14 | 11 | 9 |
| 2000 | 143 | 58 | 29 | 14 | 11 | 9 |
| 3000 | 145 | 58 | 29 | 14 | 11 | 9 |
| 4000 | 146 | 58 | 29 | 14 | 11 | 9 |
| 5000 | 147 | 59 | 29 | 14 | 11 | 9 |
| 6000 | 147 | 59 | 29 | 14 | 11 | 9 |
| 7000 | 147 | 59 | 29 | 14 | 11 | 9 |
| 8000 | 147 | 59 | 29 | 14 | 11 | 9 |
| 9000 | 148 | 59 | 29 | 14 | 11 | 9 |
| 10000 | 148 | 59 | 29 | 14 | 11 | 9 |
| > 10000 | 149 | 59 | 29 | 14 | 11 | 9 |

CI = 0.95